8.9.2022
SK
Úradný vestník Európskej únie
C 345/5
V (Oznamy)
SÚDNE KONANIA
SÚDNY DVOR EZVO Žiadosť o poradné stanovisko Súdu EZVO, ktorú predložil Oslo tingrett 14. marca 2022 vo veci Stendi AS & Norlandia Care Norge AS/Oslo kommune v/ordføreren (Vec E-4/22) (2022/C 345/04) Žiadosťou zo 14. marca 2022, ktorá bola doručená na podateľňu Súdu EZVO 30. marca 2022, Oslo tingrett (okresný súd v Osle) požiadal Súd EZVO vo veci Stendi AS & Norlandia Care Norge AS/Oslo kommune v/ordføreren o poradné stanovisko k týmto otázkam: O tom, či obstarávanie patrí alebo nepatrí pod pojem služba: 1.
Má sa odplatná zmluva, ktorá stanovuje poskytnutie dlhodobých miest v opatrovateľských zariadeniach, ktorých obstarávanie sa uskutočňuje za podmienok uvedených [v žiadosti], považovať za zmluvu o poskytnutí „služieb“ v zmysle článku 2 ods.
1 bodu 9 smernice 2014/24/EÚ?
O výnimke v článku 32 Dohody o EHP týkajúcej sa výkonu verejnej moci: 1.
Je možnosť verejného obstarávateľa odvolávať sa na výnimku uvedenú v článku 32 Dohody o EHP v spojení s článkom 39 ovplyvnená tým, že: a) predmetné služby boli predtým predmetom zmlúv o službách vo verejnom záujme medzi verejným obstarávateľom a neziskovými organizáciami a inými (neziskovými) poskytovateľmi?
b) iní verejní obstarávatelia v tom istom štáte stále volia možnosť uzatvárať zmluvy na rovnocenné služby s neziskovými organizáciami, ako aj s inými (neziskovými) poskytovateľmi?
c) právomoc prijímať rozhodnutia o vykonávaní nútenej zdravotnej starostlivosti vo vzťahu k osobám bez právnej spôsobilosti na udelenie súhlasu, ktoré sú proti tejto zdravotnej starostlivosti, nie je priamo zverená dodávateľovi verejného obstarávateľa, ale zdravotníckemu personálu pracujúcemu pre dodávateľa? 2.
Ako sa má vykladať výraz „len príležitostne“ uvedený v článku 32 Dohody o EHP v spojení s článkom 39?
K výhrade pre neziskové organizácie: 1.
Bránia články 31 a 36 Dohody o EHP, ako aj články 74 až 77 smernice 2014/24/EÚ vnútroštátnej právnej úprave, ktorá verejným obstarávateľom umožňuje vyhradiť právo zúčastniť sa na verejnom obstarávaní v oblasti zdravotníckych a sociálnych služieb pre „neziskové organizácie“ za podmienok stanovených v predmetnom vnútroštátnom právnom predpise?